La 10K Alboraya Contra el Cáncer torna a fer història: més de 13.000 euros i 1.200 participants
27 de juny de 2023

Alboraia ha recaptat 13.025 euros en la seua gran festa de l'esport: la 10K Alboraya contra el Cáncer. La desena edició d'aquest esdeveniment anual ha tornat a fer història en recaptar aquesta quantitat que va destinada a l'Associació Espanyola contra el Càncer de la localitat i en reunir 1.245 participants en un recorregut que ha travessat el nucli tradicional, l'horta i la costa.

Joshua García Galán (00.33:17) i Patricia Rodríguez Calvo (00.41:04) han sigut les primeres persones a travessar la línia de meta en les seues corresponents categories. Complementen el podi Hugo Monfort i Alejandro Benages, d'una banda, i Alba López i Yolanda González, per l'altre. Tot això sota l'atenta mirada de Martín Fiz, campió olímpic i mundial de marató, a més de la de Luis Félix, atleta local de renom, i de Xavi Blasco com speaker.

L'esdeveniment deixa dades com una major participació d'homes (865, el 69,45% de les persones participants, enfront de les 380 dones que han corregut, el 30,52%) i un rang d'edat de participació molt ampli: 5 corredors de 15 anys marquen l'edat mínima i una dona de 78 s'ha convertit en la corredora més veterana. L'edat que més participants ha recollit ha sigut la de 45 anys, amb 58 inscripcions.

Quant a clubs, la major representació l'ha tinguda Xufarunners Alboraia (118 corredors), seguit de Redolat Team (54) i S. D. Correcaminos (27). Els xiquets i xiquetes també han tingut una important presència en la iniciativa esportiva, amb 101 participants en la mini10K que es va celebrar el dia anterior en la Ciutat de l'Esport.

Símbol d'Alboraia

La 10K Alboraya Contra el Cáncer està organitzada per l'Ajuntament d'Alboraia i compta amb la col·laboració de la Diputació de València, CaixaBank i Fundació 'la Caixa', així amb el suport de la Junta Local Contra el Càncer i clubs esportius com Xufarunners Alboraia. Des de 2022, és una carrera homologada, formant part del circuit de carreres i marxes 100% solidàries de l'Associació Contra el Càncer a València.

La carrera és ja tot un símbol d'Alboraia, sent un dels grans esdeveniments que conformen la submarca 'Alboraia Activa' de 'Alboraia Turisme', la imatge turística local. De fet, famós és el seu avituallament, que no sols comprén plàtans, melons d'Alger i altres fruites i beguda, sinó també orxata i fartons.